Sul furlan a scuele al à reson Monti
Mi displâs, ma sul furlan a scuele al à reson Monti. Al à reson, ancje se il so “modus operandi” al va sot de acezion di “muse rote”. Mi spieghi miôr. A Monti e al Guvier talian i free pôc e nuie dal furlan, ni in sens positîf, ni negatîf. Se mai al ven considerât un intric, un fastili, ma di nissun cont. Ce che i interesse pardabon al Guvier al è di ridusi il numar dai dirigjents scolastics. Stant che ca in Friûl si à zuiade la cjarte des minorancis par derogâ a lis normis statâls e mantignî cussì 19 dirigjents in plui, il Guvier al à tornât a tirâ fûr la distinzion fra lenghis minoritariis di serie “A” (todesc, sloven e francês) e di serie “B” (dutis chês altris), disint che la deroghe si apliche dome a lis primis.
Mâl. Malon. Parcè che la discriminazion fra minorancis e jere stade aromai superade cu la leç 482/99 (ancje se, par dî il vêr, la nestre Regjon, tal 2004, e veve tentât di ripristinâle, in ocasion dal rinovament dal Statût regjonâl – mai lât in puart, graziant Idiu).
Falât il mieç, viodìn se lu è ancje il fin. Alore domandìnsi: parcè mai scuelis che in passe dîs agns no àn fat mai une ore di furlan (cun dut che lu previodi la leç) veressino di gjoldi impropriamentri di une deroghe pes minorancis? Tes “veris” scuelis di minorance si dopre la lenghe minoritarie come lenghe veicolâr tal 80% des oris. Tes “veris” scuelis di minorance e esist une classe di concors di pueste pai insegnants. Dutis robis che nô no vin. E no lis vin parcè che la plui part di sindacâts, politics e dirigjents scolastics (i stes che cumò a protestin) no lis àn voludis co e jere in vore, tal 2007, la discussion su la leç regjonâl sul furlan.
“E ‘l modo ancor m’offende”, al disarès Dante. Ma Monti al à reson.
fur_Latn fur_Latn fur_Latn fur_Latn vec_Latn